Návrh

**NARIADENIE VLÁDY**

**Slovenskej republiky**

z ............... 2021,

**ktorým sa mení a dopĺňa nariadenie vlády Slovenskej republiky č. *640/2008 Z. z.* o verejnej minimálnej sieti poskytovateľov zdravotnej starostlivosti v znení neskorších predpisov**

Vláda Slovenskej republiky podľa § 5 ods. 5 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov nariaďuje:

Čl. I

Nariadenie vlády Slovenskej republiky č. 640/2008 Z. z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 274/2011 Z. z., nariadenia vlády Slovenskej republiky č. 290/2012 Z. z., nariadenia vlády Slovenskej republiky č. 13/2018 Z. z. a nariadenia vlády Slovenskej republiky č. 59/2019 Z. z. sa mení:

1. V § 2 sa vypúšťa odsek 1 a príloha č. 1.

Doterajšie odseky 2 a 3 sa označujú ako odseky 1 a 2.

1. V § 6 sa vypúšťajú odseky 2 až 4.

Doterajší odsek 5 sa označuje ako odsek 2.

1. Vypúšťa sa § 7 a príloha č. 7.
2. Príloha č. 6 znie:

**„Príloha č. 6**

**k nariadeniu vlády č. 640/2008 Z. z.**

**Normatív poskytovateľov ústavnej zdravotnej starostlivosti\***

Tabuľka č. 1

|  |  |
| --- | --- |
| **Typ lôžok** | **Minimálnypočet lôžok** |
| Akútne lôžka | **14 487** |
| Chronické lôžka | **3 211** |
| Psychiatrické lôžka | **3 629** |
| Spolu | **21 327** |

**\*** Normatív poskytovateľov ústavnej zdravotnej starostlivosti je vyjadrený minimálnym počtom lôžok rozdelených na lôžka určené na poskytovanie ústavnej starostlivosti akútne chorým osobám, chronicky chorým osobám a psychiatricky chorým osobám na územie Slovenskej republiky.

**Normatív poskytovateľov ústavnej zdravotnej starostlivosti pre akútne lôžka\***

Tabuľka č. 2

|  |  |
| --- | --- |
| **Úroveň ústavnej zdravotnej starostlivosti** | **Minimálnypočet akútnych lôžok na 100 000 poistencov** |
| národná úroveň | 0,80 |
| koncová úroveň | 10,49 |
| komplexná úroveň | 57,07 |
| regionálna úroveň | 207,74 |

**\*** Normatív poskytovateľov ústavnej zdravotnej starostlivosti pre akútne lôžka je vyjadrený minimálnym počtom lôžok na 100 000 poistencov na územie Slovenskej republiky podľa typu úrovne poskytovanej zdravotnej starostlivosti.

Čl. II

Účinnosť

Toto nariadenie vlády nadobúda účinnosť 1. januára 2022.

1. **Návrh vyhlášky MZSR, ktorou sa ustanovujú podrobnosti o podmienkach pre podmienené zaradenie nemocníc do siete kategorizovaných nemocníc a pre riadne zaradenie nemocníc do siete kategorizovaných nemocníc**

**Návrh**

**VYHLÁŠKA**

**Ministerstva zdravotníctva Slovenskej republiky**

z ........ 2021,

**ktorou sa ustanovujú podrobnosti o podmienkach pre podmienené zaradenie nemocníc do siete kategorizovaných nemocníc a pre riadne zaradenie nemocníc do siete kategorizovaných nemocníc**

Ministerstvo zdravotníctva Slovenskej republiky (ďalej len „ministerstvo“) podľa § 44 ods. 1 zákona č. ....../2021 Z. z. o kategorizovaní ústavnej zdravotnej starostlivosti a o zmene a doplnení niektorých zákonov (ďalej len „zákon č. ..../2021 Z. z.“) ustanovuje:

**§ 1**

Predpoklad na poskytovanie povinných programov v rámci programového profilu pri posudzovaní podmieneného zaradenia sa určí na základe vyhodnotenia špeciálneho materiálno-technického vybavenia a špeciálneho personálneho zabezpečenia ustanovených kategorizáciou ústavnej starostlivosti, na základe dokladov priložených k žiadosti[[1]](#footnote-1).

**§ 2**

Geografická dostupnosť sa stanovuje pomocou dojazdových časov medzi každou dvojicou obcí na Slovensku takto:

a) dojazdové časy sa merajú ako priemerný čas individuálnou dopravou medzi stredmi dvoch obcí,

b) stred obce sa určí ako najbližší bod cestnej siete k ťažiskovému stredu obce na ceste 3. triedy alebo vyššej,

c) ťažiskový bod obce sa určí ako geografické ťažisko určené pomocou katastrálnych máp a pohybu obyvateľov v obci,

d) priemerný čas individuálnou dopravou sa určí pomocou cestnej siete OpenStreetMaps a priemerných rýchlostí podľa typov ciest:

|  |  |  |
| --- | --- | --- |
| **Typ cesty** | **Normálna rýchlosť mimo obce [km/h]** | **Normálna rýchlosť v intraviláne obce [km/h]** |
| diaľnica | 110 | 90 |
| rýchlostná cesta | 110 | 90 |
| cesta prvej triedy | 86 | 46 |
| cesta druhej triedy | 67 | 40 |
| cesta tretej triedy | 58 | 36 |
| rezidenčná (sídlisko a pod.) |  | 20 |
| iné (parkoviská) | 5 |  5 |

**§ 3**

Percento poistencov s dostupnosťou nemocnice určitej úrovne do doby ustanovenej v minútach sa ustanoví nasledovne:

a) pre každého poistenca sa určí obec pobytu z adresy evidovanej zdravotnou poisťovňou k 1. dňu kalendárneho roka, pre ktorý sa vyhodnocuje obec pobytu,

b) ak má poistenec v zdravotnej poisťovni evidovaný prechodný pobyt, obec pobytu sa určí z adresy prechodného pobytu; v opačnom prípade sa obec pobytu určí z adresy trvalého pobytu,

c) pre každú obec sa určí počet poistencov, pre ktorých je obec obcou pobytu,

d) pre každú obec sa určí najbližšia nemocnica každej úrovne a vypočíta sa dojazdový čas medzi obcou pobytu a obcou nemocnice,

e) percento poistencov s dostupnosťou nemocnice určitej úrovne do doby ustanovenej v minútach sa určí ako počet poistencov, ktorí majú dojazdový čas do najbližšej nemocnice určitej úrovne menej ako doba ustanovená v minútach predelená počtom všetkých obyvateľov,

f) percento poistencov s dostupnosťou nemocnice určitej úrovne nad dobu ustanovenú v minútachsa stanoví ako počet obyvateľov, ktorý majú dojazdový čas do najbližšej nemocnicu určitej úrovne viac ako doba ustanovená v minútach predelená počtom všetkých obyvateľov,

g) priemerná dostupnosť pre okres do najbližšej nemocnice určitej úrovne sa stanoví ako súčet dojazdového času všetkých obyvateľov okresu do najbližšej nemocnice určitej úrovne predelený počtom všetkých obyvateľov okresu.

**§ 4**

Počet poistencov v spádovom území nemocnice v určitej úrovni nemocnice sa určí ako počet všetkých poistencov, pre ktorých je nemocnica najbližšou nemocnicou danej úrovne.

**§ 5**

Ministerstvo zaradí nemocnice do siete kategorizovaných nemocníc tak, aby bol naplnený minimálny počet lôžok pre spádové územie a úroveň nemocnice podľa osobitného predpisu[[2]](#footnote-2). Počet lôžok v regióne pre každú úroveň nemocnice sa ustanoví ako počet lôžkodní, ktoré by potrebovali obyvatelia v spádovej oblasti nemocnice, predelený počtom dní v kalendárnom roku a koeficientom 80 % pre obsadenosť lôžok.

**§ 6**

Ak v rovnakom regióne ministerstvo zdravotníctva rozhoduje o zaradení viacerých nemocníc do siete kategorizovaných nemocníc súčasne a potreba ústavnej starostlivosti neumožňuje zaradiť viaceré nemocnice, ministerstvo zdravotníctva zaradí do siete kategorizovaných nemocníc tú nemocnicu, ktorá získa najvyšší počet bodov v plnení podmienok tvorby siete podľa § 8 zákona a podmienky kategorizácie ústavnej zdravotnej starostlivosti:

a) mierou plnenia programového profilu danej úrovne nemocnice vyjadrenou percentom plnenia povinných programov,

b) mierou plnenia indikátorov kvality,

c) miera plnenia limitov pre geografickú dostupnosť pre najväčší počet obyvateľov

1. vyššie percento ľudí, ktorí majú nemocnicu do stanoveného limitu,

2. nižšie percento ľudí, ktorí nemajú nemocnicu do požadovaného horného limitu,

3. nižší priemerný dojazdový čas,

d) miera plnenia podmienok pre spád vyjadrená čím najvyšším počtom nemocníc blízko cieľových spádov,

e) miera plnenia minimálneho počtu lôžok.

**§ 7**

Toto nariadenie nadobúda účinnosť 1. februára 2022.

1. ) § 12 ods. 3 zákona č. ...../2021 Z. z. [↑](#footnote-ref-1)
2. ) Nariadenie vlády Slovenskej republiky č. 640/2008 Z. z. v znení nariadenia vlády č..../2021 Z. z. [↑](#footnote-ref-2)